Domstolens dom (Fjerde Afdeling) af 19. december 2012 – Kommissionen mod Irland
(Sag C-374/11)
»Traktatbrud – direktiv 75/442/EØF – husspildevand bortskaffet ved hjælp af septiktanke i landmiljø – Domstolens dom, der fastslår traktatbrud – artikel 260, stk. 2, TEUF – foranstaltninger med henblik på opfyldelse af en dom afsagt af Domstolen – økonomiske sanktioner – tvangsbøde – fast beløb«
1.                     Traktatbrudssøgsmål – Domstolens dom, der fastslår traktatbrud – frist for opfyldelse – det relevante tidspunkt for bedømmelsen af, om der foreligger et traktatbrud (art. 260, stk. 1, TEUF) (jf. præmis 19-23)
2.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – tvangsbøder – betalingspålæg – betingelse – traktatbruddets fortsatte beståen indtil Domstolens undersøgelse af de faktiske omstændigheder (art. 260, stk. 2, TEUF) (jf. præmis 33-35)
3.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – tvangsbøder – fastsættelse af beløbet – kriterier (art. 260, stk. 2, TEUF) (jf. præmis 36-38)
4.                     Medlemsstater – forpligtelser – gennemførelse af direktiver – undladelse – begrundet i interne forhold – ulovligt (art. 260, stk. 2, TEUF; Rådets direktiv 75/442, som ændret ved direktiv 91/156) (jf. præmis 39)
5.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – tvangsbøder – fastsættelse af beløbet – kriterier – betalingsevne – hensyntagen til den økonomiske krise (art. 260, stk. 2, TEUF) (jf. præmis 43 og 44)
6.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – tvangsbøder – fast beløb – kumulation af de to sanktioner – lovlig (art. 260, stk. 2, TEUF) (jf. præmis 46)
7.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – pålæggelse af et fast beløb – Domstolens skønsbeføjelse – bedømmelseskriterier (art. 260, stk. 2, TEUF) (jf. præmis 47-49)
8.                     Traktatbrudssøgsmål – Domstolens dom, der fastslår traktatbrud – tilsidesættelse af pligten til at opfylde dommen – økonomiske sanktioner – fast beløb – fastsættelse af beløbet – kriterier (art. 260, stk. 2, TEUF) (jf. præmis 50-53)
Angående
Traktatbrudssøgsmål – manglende opfyldelse af Domstolens dom af 29. oktober 2009 i sag C-188/08, Kommissionen mod Irland, vedrørende tilsidesættelse af artikel 4, 7, 8, 9, 10, 11, 12, 13 og 14 i Rådets direktiv 75/442/EØF af 15. juli 1975 om affald (EFT L 194, s. 39), som ændret ved Rådets direktiv 91/156/EØF af 18. marts 1991 (EFT L 78, s. 32), for så vidt angår husspildevand, som bortskaffes ved hjælp af septiktanke – affald, der ikke er omfattet af anden lovgivning – påstand om pålæggelse af en tvangsbøde og et fast beløb.
Konklusion
1)
Irland har tilsidesat sine forpligtelser i henhold til artikel 260, stk. 1, TEUF, idet det ikke har truffet alle de nødvendige foranstaltninger til opfyldelse af dom af 29. oktober 2009, sag C-188/08, Kommissionen mod Irland, hvori det fastslås, at Irland har tilsidesat sine forpligtelser i henhold til artikel 4 og 8 i Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991.
2)
Irland betaler Europa-Kommissionen til kontoen »Den Europæiske Unions egne indtægter« en tvangsbøde på 12 000 EUR, for hver dag gennemførelsen af de nødvendige foranstaltninger med henblik på at efterkomme ovennævnte dom i sagen Kommissionen mod Irland forsinkes, at regne fra datoen for nærværende doms afsigelse indtil fuldstændig opfyldelse af førnævnte dom i sagen Kommissionen mod Irland.
3)
Irland betaler Europa-Kommissionen et fast beløb på 2 000 000 EUR til kontoen »Den Europæiske Unions egne indtægter«.
4)
Irland betaler sagens omkostninger.